b'\n_START_ARTICLE_\nRo\xc5\xbele\n_START_PARAGRAPH_\nRo\xc5\xbele je slovenski literarni lik, ki se pojavlja v delih slovenskega mladinskega pisatelja Josipa Vandota.\n_START_SECTION_\nZunanjost\n_START_PARAGRAPH_\nRo\xc5\xbele, kot literarni lik, nastopa v delih Josipa Vandota, ki govorijo o Kekcu in njegovih dogodiv\xc5\xa1\xc4\x8dinah v planinah. Opisan je kot visok (dolg) fant, rde\xc4\x8dih sku\xc5\xa1tranih las. Oble\xc4\x8den je v ra\xc5\xa1evinaste hla\xc4\x8de in v ra\xc5\xa1evinast jopi\xc4\x8d. Ra\xc5\xa1evina je grobo doma\xc4\x8de blago. Je bos, na glavi pa ima zelen, potla\xc4\x8den klobu\xc4\x8dek.\n_START_SECTION_\nZna\xc4\x8daj in primerjava s Kekecem\n_START_PARAGRAPH_\nDoma je v Rutah (danes Gozd Martuljek med Mojstrano in Kranjsko Goro), na Koro\xc5\xa1\xc4\x8devi kmetiji, kjer opravlja pastirski poklic, ve\xc4\x8dinoma pase krave. Ima mlaj\xc5\xa1o sestrico Mojco, ki pa je slepa \xc5\xbee od rojstva._NEWLINE_Ro\xc5\xbeleta, kot stranskega lika, spoznamo v delu Kekec na vol\xc4\x8dji sledi. Kekca star\xc5\xa1i po\xc5\xa1ljejo \xc4\x8dez poletje h Koro\xc5\xa1\xc4\x8devim v Rute slu\xc5\xbeit. Kot hlapec naj bi pri njih opravljal razna kme\xc4\x8dka opravila, Ro\xc5\xbele pa naj bi se izu\xc4\x8dil pastirskega poklica in ga zato po\xc5\xa1ljejo s kravami v planine. Ta je na Kekca besen, saj je prepri\xc4\x8dan, da je on kriv, da mora iti Ro\xc5\xbele sam v planine, pa \xc5\xa1e za tako dolgo (nekaj mesecev). Za dobrodo\xc5\xa1lico se fanti\xc4\x8da tako najprej stepeta. V dvoboju seveda zmaga junak Kekec, saj se zna bolje tepsti kot Ro\xc5\xbele, \xc4\x8deprav je slednji ve\xc4\x8dji in mo\xc4\x8dnej\xc5\xa1i._NEWLINE_Ro\xc5\xbeleta v \xc5\xbeivljenju najve\xc4\x8d ovira strah. Strahopetnost je njegova najizrazitej\xc5\xa1a lastnost, ki je sploh ne skriva in niti ne sramuje. Kekec Ro\xc5\xbeletu odkrito pove, da je najve\xc4\x8dji strahopetec, \xc4\x8de se boji iti v hribe za nekaj mesecev. Ob takem besednem napadu strahopetec ni niti malo u\xc5\xbealjen ampak \xc5\xa1e prizna svojo strahopetnost. Za njegovo strahopetnost so v ve\xc4\x8dji meri odgovorni star\xc5\xa1i, ki so mu pripovedovali in ga stra\xc5\xa1ili o \xc4\x8darovnici Pehti, stra\xc5\xa1nem udoma\xc4\x8denem volku itn., saj si Ro\xc5\xbele pogosto te strahove domi\xc5\xa1lja in jih vidi pred seboj, \xc4\x8deprav jih pravzaprav tisti trenutek v resnici ni. Kekec pa je za razliko od svojega prijatelja obrnjen v drugo skrajnost, saj je prepri\xc4\x8dan, da so to le pravljice za majhne otroke. Kekec je za razliko od Ro\xc5\xbeleta bolj iznajdljiv in navihan. Ro\xc5\xbele na trenutke deluje kot odrasla oseba, ki ga neprestano skrbi in se boji za nepremi\xc5\xa1ljenega Kekca ter slepo Mojco._NEWLINE_Ko fanta odkrijeta Pehtino ko\xc4\x8do, ho\xc4\x8de Ro\xc5\xbele \xc4\x8dim prej domov, da ju ne ugrabi Pehta. \xc4\x8ceprav ugotovita, da ima Pehta Mojco v svoji ko\xc4\x8di, Ro\xc5\xbele prepla\xc5\xa1en zbe\xc5\xbei domov in je ne pomaga re\xc5\xa1iti Kekcu. Ko med be\xc5\xbeanjem naleti na Pehto, ji ta Kekca takoj zato\xc5\xbei, \xc4\x8de\xc5\xa1 da je on odpeljal Mojco iz njene ko\xc4\x8de, ne pa Ro\xc5\xbele. Zaradi izdaje ga pe\xc4\x8de vest, zato gre re\xc5\xa1iti Kekca iz Pehtinih rok, vendar naleti na po\xc5\xbegano ko\xc4\x8do._NEWLINE_Ro\xc5\xbele ne zaide ve\xc4\x8d v Pehtine roke, saj raje skrbi za \xc4\x8dredo ovc, kot da bi se potepal po gozdovih.'